CELEX: 32021R0866
Language: el
Date: 2021-05-28 00:00:00
Title: Εκτελεστικός κανονισμός (ΕΕ) 2021/866 της Επιτροπής της 28ης Μαΐου 2021 για την αναστολή των μέτρων εμπορικής πολιτικής που αφορούν ορισμένα προϊόντα καταγωγής Ηνωμένων Πολιτειών της Αμερικής, τα οποία επιβλήθηκαν με τον εκτελεστικό κανονισμό (ΕΕ) 2018/886

31.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 190/94
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/866 ΤΗΣ ΕΠΙΤΡΟΠΗΣ
         της 28ης Μαΐου 2021
         για την αναστολή των μέτρων εμπορικής πολιτικής που αφορούν ορισμένα προϊόντα καταγωγής Ηνωμένων Πολιτειών της Αμερικής, τα οποία επιβλήθηκαν με τον εκτελεστικό κανονισμό (ΕΕ) 2018/886
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 654/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, περί ασκήσεως των δικαιωμάτων της Ένωσης για την εφαρμογή και την επιβολή των διεθνών εμπορικών κανόνων και τροποποιήσεως του κανονισμού (ΕΚ) αριθ. 3286/94 του Συμβουλίου που καθορίζει κοινοτικές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Κοινότητας στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (1), και ιδίως το άρθρο 7 παράγραφοι 3 και 4,
         Εκτιμώντας τα ακόλουθα:
         
                     (1)
                  
                  
                     Στις 20 Ιουνίου 2018 η Επιτροπή εξέδωσε τον εκτελεστικό κανονισμό (ΕΕ) 2018/886 (2) περί ορισμένων μέτρων εμπορικής πολιτικής που αφορούν ορισμένα προϊόντα καταγωγής Ηνωμένων Πολιτειών της Αμερικής (στο εξής: Ηνωμένες Πολιτείες), ο οποίος προβλέπει την επιβολή πρόσθετων δασμών στις εισαγωγές στην Ένωση ορισμένων προϊόντων καταγωγής Ηνωμένων Πολιτειών.
                  
               
                     (2)
                  
                  
                     Ειδικότερα, η Επιτροπή, εξ ονόματος της Ένωσης, επέβαλε πρόσθετους δασμούς στα προϊόντα που απαριθμούνται στο παράρτημα I και στο παράρτημα II του εκτελεστικού κανονισμού (ΕΕ) 2018/886, με αποτέλεσμα:
                     
                                 α)
                              
                              
                                 οι πρόσθετοι κατ’ αξία δασμοί με συντελεστή 10 % και 25 % στις εισαγωγές των προϊόντων που απαριθμούνται στο παράρτημα I, όπως καθορίζονται στο εν λόγω παράρτημα, άρχισαν να ισχύουν την 21η Ιουνίου 2018 και επρόκειτο να εφαρμόζονται έως ότου οι Ηνωμένες Πολιτείες παύσουν να εφαρμόζουν μέτρα διασφάλισης για τα προϊόντα που προέρχονται από την Ένωση·
                              
                           
                                 β)
                              
                              
                                 οι πρόσθετοι κατ’ αξία δασμοί με συντελεστή 10 %, 25 %, 35 % και 50 % στις εισαγωγές των προϊόντων που απαριθμούνται στο παράρτημα II, όπως καθορίζονται στο εν λόγω παράρτημα, θα εφαρμόζονται από την 1η Ιουνίου 2021 ή μετά την έκδοση ή την κοινοποίηση από το όργανο επίλυσης διαφορών του ΠΟΕ απόφασης ότι τα μέτρα διασφάλισης των Ηνωμένων Πολιτειών δεν συνάδουν με τις σχετικές διατάξεις της συμφωνίας για τον ΠΟΕ, εάν είναι προγενέστερη, έως ότου οι Ηνωμένες Πολιτείες παύσουν να εφαρμόζουν τα μέτρα διασφάλισης.
                              
                           
               
                     (3)
                  
                  
                     Μετά την έκδοση του εκτελεστικού κανονισμού (ΕΕ) 2018/724 (3), η Επιτροπή, εξ ονόματος της Ένωσης, ανέστειλε, στο πλαίσιο του ΠΟΕ, την εφαρμογή παραχωρήσεων ως προς τον εισαγωγικό δασμό στο εμπόριο με τις Ηνωμένες Πολιτείες στο πλαίσιο της GATT του 1994 όσον αφορά τα προϊόντα που περιλαμβάνονται στο παράρτημα I και στο παράρτημα II του εκτελεστικού κανονισμού (ΕΕ) 2018/724. Το μέτρο αυτό κατέστησε δυνατή την εφαρμογή πρόσθετων δασμών κατά την εισαγωγή των προϊόντων καταγωγής Ηνωμένων Πολιτειών που απαριθμούνται στο παράρτημα I και στο παράρτημα II του εκτελεστικού κανονισμού (ΕΕ) 2018/886.
                  
               
                     (4)
                  
                  
                     Η αιτιολογική σκέψη 7 του εκτελεστικού κανονισμού (ΕΕ) 2018/886 προβλέπει ότι η Επιτροπή, εξ ονόματος της Ένωσης, μπορεί να τροποποιήσει τον εν λόγω κανονισμό εφόσον το κρίνει σκόπιμο, για να ληφθούν υπόψη τυχόν τροποποιήσεις ή μεταβολές των μέτρων διασφάλισης των Ηνωμένων Πολιτειών.
                  
               
                     (5)
                  
                  
                     Στις 17 Μαΐου 2021 η Ένωση και οι Ηνωμένες Πολιτείες δημοσίευσαν κοινή δήλωση στην οποία «συμφώνησαν να χαράξουν μια πορεία που θα τερματίσει τις διαφορές στο πλαίσιο του ΠΟΕ μετά την εφαρμογή δασμών από τις ΗΠΑ στις εισαγωγές από την ΕΕ βάσει του τμήματος 232». Στο πλαίσιο αυτό, η Ένωση θα πρέπει να αναστείλει την εφαρμογή των πρόσθετων κατ’ αξία δασμών στα προϊόντα που απαριθμούνται στο παράρτημα II του εκτελεστικού κανονισμού (ΕΕ) 2018/886 ως σημαντικό βήμα προς την αμοιβαία κατάργηση των περιοριστικών μέτρων και με στόχο να παράσχει τον χρόνο και τις προϋποθέσεις που απαιτούνται για την πολιτική επίλυση του ζητήματος.
                  
               
                     (6)
                  
                  
                     Η περίοδος αναστολής θα πρέπει να διαρκέσει έως τις 30 Νοεμβρίου 2021, περίοδος που θεωρείται επαρκής για τους σκοπούς που αναφέρονται στην προηγούμενη αιτιολογική σκέψη.
                  
               
                     (7)
                  
                  
                     Σύμφωνα με το άρθρο 7 παράγραφος 4 του κανονισμού (ΕΕ) αριθ. 654/2014, η Επιτροπή μπορεί να εκδίδει εκτελεστικές πράξεις άμεσης εφαρμογής για την αναστολή μέτρων εμπορικής πολιτικής για λόγους επείγουσας ανάγκης, όταν η αναστολή αυτή συνδέεται με την τροποποίηση του μέτρου της οικείας τρίτης χώρας. Η άμεση εφαρμογή του παρόντος κανονισμού δικαιολογείται από τον στόχο να παρασχεθεί ο χρόνος και οι προϋποθέσεις που απαιτούνται για την επίλυση του ζητήματος, όπως αναφέρεται στην αιτιολογική σκέψη 5, και, για τον σκοπό αυτό, είναι αναγκαίο να ανασταλεί η επικείμενη εφαρμογή του παραρτήματος II, έτσι ώστε οι πρόσθετοι κατ’ αξία δασμοί στα προϊόντα που απαριθμούνται στο παράρτημα II να μην εφαρμόζονται κατά τη διάρκεια της περιόδου που απαιτείται για την επίτευξη των εν λόγω στόχων.
                  
               
                     (8)
                  
                  
                     Ο παρών κανονισμός δεν επηρεάζει την αναστολή, στο πλαίσιο του ΠΟΕ, της εφαρμογής παραχωρήσεων ως προς τον εισαγωγικό δασμό στο εμπόριο με τις Ηνωμένες Πολιτείες στο πλαίσιο της GATT του 1994 όσον αφορά αμφότερα τα προϊόντα που περιλαμβάνονται στο παράρτημα I και στο παράρτημα II του εκτελεστικού κανονισμού (ΕΕ) 2018/724 της Επιτροπής, όπως τροποποιήθηκε με τον εκτελεστικό κανονισμό (ΕΕ) 2018/886. Η εν λόγω αναστολή των υποχρεώσεων στο πλαίσιο του ΠΟΕ εξακολουθεί να ισχύει, ενώ ο παρών κανονισμός αναστέλλει την εφαρμογή πρόσθετων εισαγωγικών δασμών.
                  
               
                     (9)
                  
                  
                     Σύμφωνα με το άρθρο 8 του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (4), η Επιτροπή, το αργότερο 14 ημέρες μετά την έκδοση του παρόντος κανονισμού, θα τον υποβάλει στην επιτροπή εμπορικών εμποδίων, η οποία συστάθηκε με τον κανονισμό (ΕΕ) 2015/1843 του Ευρωπαϊκού Κοινοβουλίου και του Συμβουλίου (5), για να λάβει τη γνώμη της,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η ΕΕ αναστέλλει την εφαρμογή πρόσθετων κατ’ αξία δασμών με συντελεστή 10 %, 25 %, 35 % και 50 % στις εισαγωγές των προϊόντων που απαριθμούνται στο παράρτημα II του εκτελεστικού κανονισμού (ΕΕ) 2018/886, έως και την 30ή Νοεμβρίου 2021.
            Συνεπώς, οι δασμοί που προβλέπονται στο παράρτημα II του εκτελεστικού κανονισμού (ΕΕ) 2018/886 εφαρμόζονται με ισχύ από την 1η Δεκεμβρίου 2021, αυτής συμπεριλαμβανομένης.
         
         
            Άρθρο 2
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 189 της 27.6.2014, σ. 50· όπως τροποποιήθηκε με τον κανονισμό (ΕΕ) 2015/1843 και με τον κανονισμό (ΕΕ) 2021/167 του Ευρωπαϊκού Κοινοβουλίου και του Συμβουλίου (ΕΕ L 49 της 12.2.2021, σ. 1).
         
            (2)  Εκτελεστικός κανονισμός (ΕΕ) 2018/886 της Επιτροπής, της 20ής Ιουνίου 2018, περί ορισμένων μέτρων εμπορικής πολιτικής που αφορούν ορισμένα προϊόντα καταγωγής Ηνωμένων Πολιτειών της Αμερικής και για την τροποποίηση του εκτελεστικού κανονισμού (ΕΕ) 2018/724 (ΕΕ L 158 της 21.6.2018, σ. 5).
         
            (3)  Εκτελεστικός κανονισμός (ΕΕ) 2018/724 της Επιτροπής, της 16ης Μαΐου 2018, περί ορισμένων μέτρων εμπορικής πολιτικής που αφορούν ορισμένα προϊόντα καταγωγής Ηνωμένων Πολιτειών της Αμερικής (ΕΕ L 122 της 17.5.2018, σ. 14).
         
            (4)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
         
            (5)  Κανονισμός (ΕΕ) 2015/1843 του Ευρωπαϊκού Κοινοβουλίου και του Συμβουλίου, της 6ης Οκτωβρίου 2015, που καθορίζει ενωσιακές διαδικασίες στον τομέα της κοινής εμπορικής πολιτικής για να διασφαλιστεί η άσκηση των δικαιωμάτων της Ένωσης στο πλαίσιο των κανόνων του διεθνούς εμπορίου, ιδίως αυτών που έχουν θεσπιστεί στο πλαίσιο του Παγκόσμιου Οργανισμού Εμπορίου (ΕΕ L 272 της 16.10.2015, σ. 1).